จังหวัดหนองคาย นักท่องเที่ยวชมทะเลหมอก สักการะพระธาตุกลางน้ำ
บรรยากาศการท่องเที่ยวทำบุญในวันหยุดเสาร์-อาทิตย์ ที่จังหวัดหนองคาย ยังคงคึกคักอย่างต่อเนื่อง โดยเฉพาะตามภูสูงในเขตตำบลบ้านม่วง อำเภอสังคม ทั้งภูห้วยอีสันและภูหนอง มีนักท่องเที่ยวเดินทางไปสัมผัสอากาศหนาวเย็นและชมทะเลหมอกกันเป็นจำนวนมาก ในขณะที่อุณหภูมิยังลดลงต่อเนื่องอีก 1-2 องศาเซลเซียส อุณหภูมิตามภูสูงต่ำสุดอยู่ที่ 10-11 องศาเซลเซียส และอุณหภูมิตามพื้นราบต่ำสุดอยู่ที่ 12-13 องศาเซลเซียสวันนี้นักท่องเที่ยวที่ขึ้นภูสูง ต้องผิดหวังเล็กน้อย ไม่มีทะเลหมอกหนาแน่นเกิดขึ้นให้ชมเหมือนก่อนหน้านี้ เนื่องจากมีลมพัดแรงทำให้หมอกไม่เกาะตัวเป็นทะเลหมอก มีเพียงหมอกบางๆ ปกคลุมลำน้ำโขงและตามหุบเขา นักท่องเที่ยวที่ขึ้นภูหนอง นอกจากจะได้สัมผัสอากาศหนาวเย็น ชมทิวทัศน์มุมสูง 360 องศาเซลเซียสแล้ว ยังได้ขึ้นถ่ายรูปบนสะพานไม้ที่ผู้นำชุมชนและชาวบ้านร่วมกันสร้างรอบภูหนอง ที่มีฉากหลังเป็นพันโขดแสนไคร้ โขดหินนับพันโขด ที่โผล่พ้นแม่น้ำโขงในช่วงระดับน้ำโขงมีระดับต่ำ ที่มีความสวยงามอีกด้วยที่คึกคักตั้งแต่เช้าอีกจุดหนึ่งคือ ที่องค์พระธาตุกลางน้ำ ที่จมอยู่ในแม่น้ำโขง ที่ชุมชนวัดธาตุ ในเขตเทศบาลเมืองหนองคาย ซึ่งเป็นจุดที่มีพิธีลอยอังคารเถ้าอัฐิหลวงพ่อคูณและเป็นจุดที่มีคลิปดังสัมผัสพญานาค มีพุทธศาสนิกชนและนักท่องเที่ยว เดินทางมาสักการะขอพรและห่มผ้าพระธาตุกลางน้ำ กันเป็นจำนวนมาก ซึ่งขณะนี้น้ำโขงมีระดับต่ำทำให้พระธาตุกลางน้ำโผล่พ้นน้ำแล้วกว่า 3 เมตรให้สักการะอย่างใกล้ชิด ภายใต้มาตรการความปลอดภัย โดยให้ผู้ที่ลงเรือสวมใส่เสื้อชูชีพทุกคนจากการที่มีพุทธศาสนิกชนและนักท่องเที่ยวเดินทางมาสักการะพระธาตุกลางน้ำพร้อมกันเป็นจำนวนมาก ทำให้บางครั้งเรือที่ให้บริการต้องรอคิวเพื่อนำพุทธศาสนิกชนและนักท่องเที่ยวเข้าไปสักการะขอพรและห่มผ้าองค์พระธาตุกลางน้ำ หรือต้องเข้าพร้อมกันครั้งละ 2-4 ลำ เพื่อพุทธศาสนิกชนและนักท่องเที่ยวที่รอคิวต่อไปจะได้ไม่ต้องรอนาน นอกจากนี้ พุทธศาสนิกชนและนักท่องเที่ยวยังได้สักการะพระธาตุหล้าหนอง หรือพระธาตุกลางน้ำองค์จำลอง ที่ตั้งอยู่ริมฝั่งแม่น้ำโขงใกล้กันกับพระธาตุกลางน้ำและบางครอบครัวยังได้ปล่อยเต่า ปล่อยปลาเพื่อสะเดาะเคราะห์ตามความเชื่อที่มีมาแต่โบราณอีกด้วย